
Vilkår for ansøgning om tilskud
Civilsamfundspuljen i Danmarks Fængsler 2026

	1. Indledning 

	Civilsamfundspuljen er en del af Aftale om strafreform og Kriminalforsorgens økonomi 2026-2030. Puljemidlerne udmøntes årlig. Puljen i denne ansøgningsrunde udgør 11,9 mio. kr. 
Puljen udmøntes med hjemmel i tekstanmærkning nr. 127 på finanslov 2026.

	2. Formål

	Formålet med ansøgningspuljen er at styrke civilsamfundets muligheder for at understøtte eller supplere Danmarks Fængslers indsatser rettet mod indsatte og tilsynsklienter.  
Civilsamfundsorganisationers indsats udgør et vigtigt supplement til det kriminalitetsforebyggende arbejde, Danmarks Fængsler udfører, og som på forskellig vis sigter mod at give indsatte og tilsynsklienter de relevante indsigter, kompetencer og muligheder, der skal til for at etablere og leve et kriminalitetsfrit liv, når de løslades eller afslutter et tilsynsforløb.  
Puljens formål er således at styrke civilsamfundets muligheder for, i samarbejde med Danmarks Fængsler og via konkrete indsatser, at bidrage til at bygge bro mellem livet indenfor og uden for murene gennem blandt andet prosociale fællesskaber og mulighed for at være der for den enkelte i kritiske faser i et varetægts- eller fuldbyrdelsesforløb og efter endt afsoning.

	3. Ansøgerkreds

	Puljens ansøgerkreds er civilsamfundsorganisationer, som i denne sammenhæng skal forstås som fonde, socialøkonomiske virksomheder, interesse- og brugerorganisationer og frivillige foreninger. Puljen tildeler ikke støtte til enkeltpersoner uden institutionel tilknytning, virksomheder, uddannelsesinstitutioner, organisationer nedsat ved lov eller offentlige myndigheder.
Puljen kan ansøges af både lokalt, regionalt og nationalt orienterede og funderede organisationer. 
Bemærk, at det er muligt som ansøger at indgå samarbejder med andre civilsamfundsorganisationer og ansøge om midler til et fælles projekt. Hvis flere civilsamfundsorganisationer vælger at søge sammen, er det en forudsætning, at der udpeges og angives en ansvarlig hovedansøger. 

	4. Målgruppe

	Ansøgningspuljens målgruppe er indsatte, der opholder sig i Danmarks Fængslers institutioner (arrest, åben/lukket fængsel, udslusningsfængsel) eller er i tilsyn hos Danmarks Fængsler. Målgruppen er således også indsatte og klienter i tilsyn i Grønland og Færøerne. 


	5. Støtteegnede projekter

	Der kan søges støtte til projekter, hvor civilsamfundsorganisationer i samarbejde med Danmarks Fængsler etablerer og udfører konkrete indsatser og aktiviteter, der understøtter eller supplerer Danmarks Fængslers kriminalitetsforebyggende arbejde.
Der kan ydes tilskud til:
A. Nye projekter
B. Eksisterende projekter, herunder 
· videreudvikling af eksisterende indsatser og aktiviteter 
· udvidelse af eksisterende indsatser og aktiviteter (flere deltagere og/eller institutioner). 
[bookmark: _Hlk219278589][bookmark: _Hlk219724633]Bemærk: Ansøgningen skal tydeligt angive, hvilke aktiviteter der allerede er etablerede, og hvilke der er udvidelser eller videreudviklinger. Budgettet skal klart vise, hvordan de søgte udgiftsposter adskiller sig fra poster, der tidligere har modtaget midler fra puljen.

Danmarks Fængsler vil prioritere projekter, der ikke aktuelt modtager midler via puljen, frem for eksisterende modtagere i den periode, hvor disse modtager støtte. Danmarks Fængsler vil imidlertid stadig kunne yde tilskud til det samme projekt uafbrudt.

Når Danmarks Fængsler vurderer en ansøgning om tilskud til et eksisterende projekt inddrages også en vurdering af projektets nuværende tilstand. 

	6. Beløbsstørrelse

	Der kan gives støtte på minimum 1 mio. kr. og maksimum 6 mio. kr. pr. projekt i projektperioden. Danmarks Fængsler prioriterer, at der gives støtte til både mindre og større projekter. Projektbeløbene vil kunne skaleres i forbindelse med behandling af ansøgningerne i den forstand, at Danmarks Fængsler kan vurdere det formålstjenligt at bevillige et mindre eller større beløb end det ansøgte.  


	7. Projektperiode og udarbejdelse af tids- og arbejdsplan 

	Tilskuddet kan anvendes i perioden 1. januar 2027 til 31. december 2029 

I forbindelse med ansøgning skal udformes en tids- og arbejdsplan. Tids- og arbejdsplanen skal indtastes i Excel-dokumentet ’Tids- og arbejdsplan’, som kan hentes på ansøgningspuljens side på Danmarks Fængslers hjemmeside. Ved indsendelse af ansøgningen vedlægges denne. Her skal projektets forventede start- og slutdato med måned og år fremgå. Desuden skal frekvensen af aktiviteter og eventuelle milepæle visualiseres. Planen skal desuden angive, om nogle aktiviteter tidsmæssigt skal placeres før andre, og om der er særlige kritiske betingelser, der skal være opfyldt, før projektet kan fortsættes (såkaldte afhængigheder).


	8. Træk i Det Centrale Kriminalregister og tavshedspligt

	Forud for projektstart skal samtlige projektdeltagere, der skal have adgang til Danmarks Fængslers institutioner og matrikler, give samtykke til, at Danmarks Fængsler må slå dem op i Det Centrale kriminalregister. 
Samtlige projektdeltagere uden undtagelse (både lønnede såvel som frivillige) skal efter en konkret og individuel vurdering godkendes på baggrund af opslaget i Det Centrale Kriminalregister.  
Godkendelse til adgang til Danmarks Fængslers institutioner og matrikler skal kunne opretholdes gennem hele projektperioden.
Tilsvarende er alle projektdeltagere omfattet af tavshedspligt i forbindelse med udførelsen af projekter i institutionerne. Det betyder, at alle projektdeltagere forud for projektets igangsættelse skal underskrive en erklæring om tavshedspligt.


	9. Udarbejdelse af budget

	Budgettet skal indtastes i Excel-dokumentet ’Budgetskema’, som kan hentes på ansøgningspuljens side på Danmarks Fængslers hjemmeside. Ved indsendelse af ansøgningen vedlægges budgetskemaet.
Budgettet skal være realistisk, sparsommeligt og leve op til de krav, der er til udgiftstyper og niveauer.
Budgettet skal udarbejdes på en sådan måde, at det udgør en fyldestgørende og sandfærdig beskrivelse af projektets forventede udgifter i forhold til det ansøgte projekt.
Det er vigtigt, at følgende oplysninger angives i budgettet:
· Projektets titel
· Ansøgers identifikation (CVR-nummer)
· Ansøgers navn og adresse.

	10. Krav til budgettet

	Udgifter skal specificeres og uddybes i budgettet. Udgifter kan ikke samles i overordnede budgetposter som overhead, administrationsbidrag og diverse. Udgifterne skal ligeledes være uddybet/forklaret med korte og præcise budgetnoter i budgetskemaet, der begrunder finansieringsbehovet. Se eksempel på udfyldelse af budgetskemaet (indgår som selvstændig fane i budgetskemaet i excelarket). 
Der kan ikke budgetteres med uforudsete udgifter.
Budgettet skal kun indeholde udgifter, som afholdes, når der er modtaget tilskud.
Periodiserede budgetter
Udgifterne skal periodiseres, således at udgiften budgetteres i det kvartal, den forventes afholdt. Hvis der for eksempel er en ansat projektleder i projektet, opgøres lønnen, som den afholdes, pr. kvartal. Gennemsnitstal kan således ikke anvendes.

Indtægter
Såfremt der er indtægter fra salg eller lignende fra gennemførslen af et projekt, skal tilskudsmodtager indregne disse indtægter i projektets budget. Der skal indregnes alle indtægter, der tilvejebringes som følge af den tilskudsstøttede aktivitet i projektperioden.

Enhedspriser
Alle udgiftsposter skal så vidt muligt udspecificeres i antal enheder og pris pr. enhed. Hvis projektet for eksempel indebærer afholdelse af to ens aktiviteter inden for det samme kvartal, og hver af aktiviteterne koster 10.000 kr., anføres to enheder á 10.000 kr. i det kvartal, hvor aktiviteten og dermed udgifterne forventes afholdt.

Noter til budgettet
Der skal udarbejdes forklarende noter til de udgiftsposter, som anføres i budgettet (kolonne C i budgetskemaet). Hvis en af budgetposterne er fx løn til en projektmedarbejder, så kan noten indeholde oplysninger om medarbejderens opgaveportefølje og forventet timeforbrug på de specifikke opgaver. Lønniveau og eventuelt antal timer bør være begrundet. Et andet eksempel kunne være et seminar, hvor der i budgetnoten oplyses antal deltagere, seminarets varighed (antal dage, med eller uden overnatning), pris pr. deltager, honorar til oplægsholder mv. Noten skal således dels klarlægge indholdet af den enkelte aktivitet, dels klarlægge forudsætningerne for udgiftens størrelse. Noterne skal angives i kolonne C i budgetskemaet.


	11. Tilskudsberettigede udgifter

	Ansøger skal udvise sparsommelighed ved fastlæggelse af niveauerne i budgetposterne. Projektets udgifter skal anføres under specifikke budgetposter i budgettet og skal begrundes ved udfyldelse af kommentarer i budgetskemaet, der begrunder projektets finansieringsbehov.
Af nedenstående oversigt fremgår, hvilke udgifter der er tilskudsberettigede i forhold til tilskud fra ansøgningspuljen:

	Tilskudsberettiget udgift
	Bemærkning

	Lønudgifter til aflønning af medarbejdere i projektet.
	Lønudgifter skal budgetteres med antal timer og sats pr. time. Lønudgifter må ikke inkluderes under andre budgetposter. Lønniveauet må ikke være højere end det, der er aftalt i overenskomster for arbejdet på fagområdet. Yderligere information kan fås ved henvendelse til de relevante fagforeninger. Hvis området ikke er dækket af en overenskomst, må lønniveauet ikke være højere end det, der er aftalt i de statslige overenskomster for lignende arbejde. Lønnen indregnes med den direkte løn, der kan henføres til medarbejderen, og som kan dokumenteres. I den direkte løn kan indgå de almindelige lønelementer, der sædvanligvis er knyttet til ansættelsesforholdet herunder pension, ATP og A-indkomst før arbejdsmarkedsbidrag med fradrag af tillæg som er givet for opgaver, der ikke er relevante for projektet. 

Ved beregning af timesats for fuldtidslønnede skal der anvendes en beregningsteknisk årsnorm på 1.649 timer for den beregnede timesats for fuldtidsansatte. Årsnormen svarer til et årsværk på 1.924 timer fraregnet ferie og søgnehelligdage. Det givne tilskud dækker hermed feriepenge, mens der ikke gives indirekte tilskud til andre formål, der ikke er knyttet til projektet.
Aflønning der har karakter af engangsvederlag eller overskudsdeling og lignende er ikke støtteberettiget løn.

Projekttilskud kan anvendes til at udbetale løn under barsel, sygdom m.m., men tilskudsmodtager er ansvarlig for, at projektet gennemføres inden for den aftalte økonomiske og indholdsmæssige ramme eventuelt ved inddragelse af andre medarbejdere eller ansættelse af en ny medarbejder. Tilskudsmodtager afholder selv udgifterne hertil.

	Udgifter til honorarer til eksterne konsulenter
	

	Udgifter til revisor
	

	Lovpligtige forsikringer, herunder arbejdsskadeforsikringer
	

	Udgifter til transport i egen bil
	Transportudgiften skal beregnes på baggrund af statens lave takst pr. km, jf. cirkulære om satsregulering for tjenesterejser. Udgifterne skal budgetteres med antal kilometer og takst pr. km.

	Udgifter til offentlig transport
	

	Udgifter til aktiviteter målrettet indsatte og/eller tilsynsklienter inden for målgruppen
	

	Udgifter af begrænset omfang til specifikke uddannelses- og kursusaktiviteter for medarbejdere og frivillige tilknyttet tilskudsmodtager. 
	

	Udgifter til kontorhold
	Eksempelvis mindre kontorartikler, porto mv.

	Udgifter til lokaler, hvis det er relevant for projektets gennemførelse
	Der kan ydes tilskud til husleje, hvis der er behov for lokaler i projektperioden til brug for aktiviteter eller lignende for målgruppen, forudsat 1) at Danmarks Fængsler vurderer det sikkerhedsmæssigt forsvarligt for den givne målgruppe, og 2) at det ikke er muligt eller hensigtsmæssigt at benytte tilgængelige lokaler i Danmarks Fængsler

	Udgifter til mindre materielanskaffelser indtil 50.000 kr. pr. projektår
	Eksempelvis indkøb af sportudstyr, køkkenmaskiner eller andet inventar. 

Hvis der søges om tilskud til materielanskaffelser, skal formålet med anskaffelsen fremgå af ansøgningen eller i en note til budgettet. Hvad angår projektets eventuelt anskaffede materiel ved projektophør, gælder følgende:
· Når projektet ophører, kan tilskudsmodtager eller projektmedarbejder erhverve tiloversblevet materiel.
· Det afsluttende regnskab skal indeholde indtægter fra eventuelt salg af tiloversblevet materiel ved projektophør.
· Projektet kan uden forudgående beslutning fra Danmarks Fængsler beholde anskaffet materiel, hvis projektet fortsætter efter tilskuddets ophør, og hvis værdien af materiellet er til og med 10.000 kr.
· Danmarks Fængsler kan beslutte, at projektet kan beholde anskaffet materiel til en værdi på over 10.000 kr., hvis projektet fortsætter efter tilskuddets ophør.
Der kan foretages afskrivning af materiellet. Værdien fastsættes af den revisor, der reviderer regnskabet.





	12. Ikke tilskudsberettigede udgifter

	Af nedenstående oversigt fremgår, hvilke udgifter der ikke kan dækkes gennem tilskud fra ansøgningspuljen:

	Tilskudsberettiget udgift
	Bemærkning

	Materielanskaffelser for over 50.000 kr. pr. projektår 
	

	Køb af fast ejendom
	

	Anlægsudgifter
	Eksempelvis ombygning og renovering

	Dækning af underskud eller anden gæld
	

	Støtte til enkeltpersoners underhold
	

	Aktiviteter, der fuldt ud er finansieret fra anden side
	

	Generelle uddannelses- og kursusaktiviteter
	

	Projekter forankret i udlandet
	Dog undtaget rigsfællesskabet: Grønland og Færøerne




	13. Vurdering af ansøgning

	[bookmark: _Hlk219278543]Alle ansøgninger behandles efter nedenstående retningslinjer.  
a) Ansøgninger, som overholder formalia angivet ovenfor i denne skrivelse, vil blive vurderet efter, 
b) om tildelingskriterierne er opfyldt, graden hvormed de er opfyldt, og om der er sammenhæng mellem tildelingskriterierne. 
c) om der er opfyldt vægtningskriterier og eventuelt graden hvormed de er opfyldt.

[bookmark: _Hlk219278558]Det skal understreges, at der er tale om en samlet vurdering af ansøgningerne.  Det vil blive prioriteret, at der gives støtte til både mindre og større projekter, og at der er geografisk spredning på projekterne, herunder spredning på Danmarks Fængslers institutioner. Endelig vil det vurderes, om de relevante institutioner har ressourcer og kapacitet i forbindelse med et eventuelt samarbejde.


	Tabel 1: Tildelingskriterier

	
	Vurderingsområde
	Tildelingskriterier

	1) Ansøgerkreds
	Det vil blive vurderet, om ansøger opfylder kravene til ansøgerkreds ud fra det oplyste i ansøgningen. 


	2) Formål, målgruppe, målsætninger og aktiviteter
	Det vil blive vurderet, om projektets formål og målgruppe ligger inden for ansøgningspuljens formål og målgruppe.
[bookmark: _Hlk219279057]
I hvor høj grad projektet opstiller realistiske, relevante og konkrete målsætninger på individniveau, der modsvarer ansøgningspuljens formål og gavner den valgte målgruppe. 

En vurdering af, om projektets aktiviteter bidrager til opfyldelse af projektets formål og målsætninger.

Bemærk det vægtes positivt, at så mange indsatte og/eller tilsynsklienter som muligt får glæde af de tildelte midler. 

	3) Organisering

	I hvor høj grad ansøgers organisation vurderes solid/bæredygtig henset til at gennemfører projektet. Danmarks Fængsler vægter eksisterende viden om de valgte indsatser og aktiviteters kriminalitetsforebyggende potentialer positivt. Bemærk; hvis ansøgerorganisation før har modtaget puljemidler fra Danmarks Fængsler, og dette projekt ikke forløber planmæssigt, vil dette blive taget med i betragtning i vurderingen af den nye ansøgning og vægte negativt.

I hvor høj grad ansøger demonstrerer en solid organisation og projektorganisering, der tilsammen sandsynliggør, at projektet og dets indsatser og aktiviteter kan gennemføres, og dets formål og forventede resultater indfris. 

[bookmark: _Hlk219279552][bookmark: _Hlk219279611]Bemærk det vægtes positivt, hvis projektet er designet til at kunne udvides i omfang. Den omfangsmæssige udvidelse kan både gælde en udvidet målgruppe på de institutioner, hvor projektet allerede finder sted, såvel som etablering af projektet i andre af Danmarks Fængslers institutioner og i flere områder af landet. 

[bookmark: _Hlk219280216]Bemærk det vægtes positivt at projektet er bæredygtige i den forstand, at de kan efterlade mere varige organisatoriske aftryk. Ved bæredygtighed menes, at projektet udover at gøre en forskel for de indsatte og/eller tilsynsklienter, der deltager – potentielt kan efterlade mere varige organisatoriske aftryk, som efter projektperioden kan forankres og genanvendes i Danmarks Fængslers hverdag. Det kan eksempelvis være dokumentation af metoder, materialer eller formater, der stilles til rådighed for Danmarks Fængsler. Således vil Danmarks Fængsler efter projektperiodens ophør frit kunne anvende metoder, materialer, formater mv., der udvikles i forbindelse med projektet.

	4) Økonomi
	En vurdering af, om indsatsens omkostningsniveau og det samlede budget er velbegrundet og står mål med indsatsens aktiviteter og forventede resultater. 

	5) Sammenhæng
	I hvor høj grad, der på baggrund af den samlede ansøgning, herunder budget og bilag, er sammenhæng mellem projektet og puljens formål, og om der er sammenhæng mellem projektets formål, målgruppe, indsatser/aktiviteter, målsætninger, tidsplan, organisering, budget mv







	Vægtningskriterier

	Danmarks Fængsler har identificeret særligt behov for indsatser og aktiviteter af nedenstående karakter, og projekter der opfylder følgende vægtes derfor positivt.
1. Projekter med aktiviteter, der er tilrettelagt så særligt socialt udsatte kan benytte tilbuddet. Med særligt socialt udsatte menes indsatte eller tilsynsklienter med sociale udfordringer, som fx hjemløshed, prostitution, vold i nære relationer eller psykiske lidelser. Socialt udsatte voksne er ofte kendetegnet ved at have ikke blot et enkelt problem som fx hjemløshed, men ofte at have flere forskellige problemer at slås med. Det er således mennesker, der ofte har svært ved at profitere af etablerede uddannelses- og beskæftigelsestilbud. 
2. Projekter der er tilrettelagt med henblik på at hjælpe indsatte med at indgå i positive, udviklende og forpligtende relationer og fællesskaber via fritidsaktiviteter. Danmarks Fængsler oplever, at der er et behov for aktiviteter i de tidsrum, hvor de indsatte ikke er i beskæftigelse eller uddannelse. 
3. [bookmark: _Hlk222222563]Projekter, der tilrettelægges med henblik på at understøtte overgang til allerede etablerede prosociale og forpligtende fællesskaber; medborgerskab og frivilligt engagement; uddannelse eller beskæftigelse mv. uden for fængslets mure og under eller efter tilsynsperioden.

	14. Ansøgningsfrist og -procedure

	Ansøgningsfristen er 15. september kl. 12.00. Ansøgninger modtaget efter fristens udløb vil ikke blive behandlet og kommer derfor ikke i betragtning til puljemidlerne. 
Ansøgere kan forvente at få besked om tilsagn eller afslag cirka 2 måneder efter ansøgningsfristens udløb.
Hvordan ansøger man 
Ansøgning om støtte fra ansøgningspuljen skal indgives i det ansøgningsskema og bilags skabeloner, som Danmarks Fængsler stiller til rådighed for puljen. 
Ansøgningsmaterialet ligger på Danmarks Fængslers hjemmeside her og kan desuden tilgås via Statenstilskudspuljer.dk.  
Ansøgningen skal opfylde en række formelle krav:  
· Ansøgning og bilag skal sendes i elektronisk form til: Lcivilsamfundspulje@dkf.dk
· Budgettet samt tids- og arbejdsplan skal sendes i en excel-fil. Ansøgningen og de resterende bilag skal sendes i én samlet pdf-fil.  
· Mailen skal mærkes "Ansøgning til civilsamfundspulje" 
· Ansøgningen skal være underskrevet af hovedansøgeren. 
It-problemer ved indsendelse af ansøgning 
Hvis der opleves problemer med Danmarks Fængslers puljepostkasse, kan ansøger kontakte postkassen afd_skf@dkf.dk for hjælp. Vær opmærksom på, at denne postkasse ikke er bemandet aften eller weekend.  
Det er ansøgers eget ansvar at afhjælpe eventuelle it-problemer på egne systemer.  
Kvittering 
Alle ansøgere modtager en kvittering fra Danmarks Fængsler for modtagelse af ansøgningen.  

Vurdering af ansøgningen 
Danmarks Fængsler foretager en vurdering af projektet ud fra oplysningerne i ansøgningen og budgettet, herunder eventuelle budgetnoter. Bilag til ansøgningen indgår kun i vurderingen, hvis det fremgår af denne vejledning, at ansøger skal eller kan indsende specifikke bilag. Øvrige bilag, som eventuelt fremsendes, vil ikke indgå i sagsbehandlingen. 
Utilstrækkelige oplysninger i ansøgningen eller anden manglende medvirken kan føre til, at sagen afgøres på det foreliggende grundlag. 
Afvisning af ansøgning ved manglende opfyldelse af formalia 
Danmarks Fængsler har uden forudgående behandling ret til at afvise ansøgninger, som ikke opfylder formalia. Det gælder for eksempel: 
· Hvis ansøger ikke har anvendt ansøgningspuljens ansøgningsskema eller budgetskema 
· Hvis udfyldelsen af ansøgningsskemaet ikke opfylder kravene i vejledningen 
· Hvis der mangler obligatoriske bilag   
· Hvis bilagene ikke opfylder kravene i vejledningen 
· Hvis der mangler underskrifter 
· Hvis eventuelle anslagsbegrænsninger overskrides i ansøgningsskemaet. 
Afslag  
[bookmark: _Hlk222908955]Ansøgere, der modtager afslag på deres ansøgning, vil modtage en afslagsmail, hvor begrundelsen for afgørelsen vil fremgå. Klageadgangen forventes afskåret for denne pulje forud for fordelingen af puljemidlerne. 

Spørgsmål  
Direktoratet for Danmarks Fængsler yder gerne telefonisk vejledning om formelle og tekniske forhold. Direktoratet kan kontaktes på mailadressen: Lcivilsamfundspulje@dkf.dk, hvorefter ansøger vil blive ringet op.  
Al henvendelse om faglige eller lokale forhold skal ske gennem henvendelse til Danmarks Fængslers kredskontoerer i henholdsvis Vest- og Østdanmark: 
· For spørgsmål vedr. institutioner på Fyn og i Jylland, skriv til: kredskontor.vest@dkf.dk – skriv i emnefeltet: "Civilsamfundspuljen: Att. Kriminalitetsforebyggelse"
· For spørgsmål vedr. institutioner på Sjælland, Falster, Bornholm, Færøerne og Grønland, skriv til: kredskontor.oest@dkf.dk – skriv i emnefeltet: "Civilsamfundspuljen: Att. Kriminalitetsforebyggelse" 


	15. Tilsagn om tilskud

	Udbetaling af tilskud
Hvis der opnås tilskud fra ansøgningspuljen, vil udbetalingerne ske til den NemKonto, som er tilknyttet organisationens CVR-nummer. Det anbefales derfor, at ansøgere sørger for at oprette en NemKonto, hvis man ikke allerede har NemKonto. Tilskuddet udbetales på den måde, at tilskudsmodtager sender en faktura til Danmarks Fængsler, som Danmarks Fængsler derefter betaler. 
Regnskab / udgiftsopfølgning
Tilskudsmodtager skal udarbejde underskrevet afsluttende regnskab, som er revideret af statsautoriseret revisor.  Ubrugte midler samt ikke tilskudsberettigede udgifter skal tilbagebetales til Danmarks Fængsler.
Tilbagebetaling
Danmarks Fængsler kan kræve hel eller delvis tilbagebetaling af tilskud såfremt:
· Der er uforbrugte midler i projektet.
· Der er ikke aflagt et fyldestgørende, revideret og underskrevet regnskab.
· Fristen for at indsende regnskab og midtvejsstatus (jf. afsnit 13) ikke er overholdt.
· Betingelserne for tilskuddet ikke er overholdt.

Der er fastlagt en bagatelgrænse på 500 kr. ved opkrævning af returkrav.

	16. Afrapportering, underretnings- og dokumentationspligt samt ændringer i projektet

	Afrapportering 
Der skal årligt i projektet laves en kort status, hvor tilskudsmodtager skal aflægge rapport om gennemførte aktiviteter og resultater, ligesom tilskudsmodtager som minimum aflægge delregnskaber for perioder på 12 på hinanden følgende måneder eller følgende tilskudsmodtagers almindelige regnskabsperiode. Ved projektets endelige afslutning skal indsende en afsluttende rapport. Begge dele skal ske via Danmarks Fængslers skabeloner til formålet og inden for de frister, der angives i brevet med tilsagn om tilskud. Ansøger skal desuden stille sig til rådighed for et møde med Styrelsen for Danmarks Fængsler i løbet af projektperioden med henblik på opfølgning på projektforløb og resultater. 

Underretnings- og dokumentationspligt 
Tilskudsmodtager skal straks, og senest inden for 3 uger, underrette Danmarks Fængsler, hvis tilskudsmodtager bliver bekendt med forhold, der kan medføre midlertidigt ophør, bortfald, reduktion eller tilbagebetaling af tilskud, eller hvis tilskudsmodtager skifter revisor i løbet af projektperioden. Danmarks Fængsler kan pålægge tilskudsmodtager at dokumentere, at betingelserne for udbetaling af tilskud fortsat er opfyldt: Tilskudsmodtager kan pålægges at indsende nærmere oplysninger om projektet, herunder statusrapporter, projektregnskaber, reviderede regnskaber, budgetter og revisionserklæringer mv. Tilskudsmodtager er forpligtet til at opbevare regnskabsmaterialet på betryggende vis i 5 år fra udgangen af det regnskabsår, materialet vedrører. 

Ændringer i projektet 
[bookmark: _Hlk222909122]Forud for væsentlige ændringer i projektet eller budgettet skal tilskudsmodtager indsende en skriftlig og begrundet anmodning samt et nyt budget. Danmarks Fængsler vurderer herefter, om ændringen kan godkendes.
En væsentlig ændring forstås som:
· Ændring af den ydelse, der er ydet tilskud til, fx hvis ydelsen ikke leveres som planlagt over hele tilskudsperioden.
· En budgetændring på over 10 % af den samlede bevilling. Ændringer under 10 % kan foretages frit, så længe ydelsen leveres som forudsat, og udgifterne er tilskudsberettigede. Lønninger må ikke overstige de tilskudsberettigede satser. Der kan maksimalt laves budgetændringer for 200.000 kr. uden godkendelse ved Styrelsen for Danmarks Fængsler.
Ønskes projektforlængelse, skal tilskudsmodtager indsende en skriftlig og begrundet anmodning samt et budget for den forlængede periode. Danmarks Fængsler vurderer herefter, om forlængelsen kan godkendes, herunder eventuelle betingelser og frister. Anmodningen skal indsendes inden udgangen af den fastsatte projektperiode.

